To piger på 15 og 16 år blev lørdag morgen klokken 6.30 indlagt på Sydvestjysk Sygehus i Esbjerg efter, de havde indtaget stoffet MDMA eller et lignende stof. Ifølge JydskeVestkysten er de to piger fra Nordjylland. De to piger blev indlagt fra Fanø, hvor de formentlig havde været til fest, fortæller Syd- og Sønderjyllands Politi. Det var ambulancefolk, der slog alarm, da de blev kaldt til Fanø, hvor de to piger var fundet bevidstløse lørdag morgen. Ved 11-tiden lørdag formiddag kom de to piger til bevidsthed igen og var uden for livsfare. Lørdag aften blev de udskrevet, og ifølge Syd- og Sønderjyllands Politi bliver der nu taget vare på de to piger, på deres hjemegn. 19-årig sigtet i sagen Syd- og Sønderjyllands Politi har anholdt en 19-årig mand fra Esbjerg. Han er sigtet efter straffelovens paragraf 252 for i grov kådhed eller på lignende hensynsløs måde at volde nærliggende fare for nogens liv eller førlighed. Han er også sigtet for handel med euforiserende stoffer. Det var i forbindelse med efterforskningen af sagen om de to piger, at Syd- og Sønderjyllands Politi fandt frem til manden. Han har under afhøringen erkendt, at han havde overdraget euforiserende stoffer til de to piger. Efter afhøringen er den 19-årige blevet løsladt. Det vurderes, at der ikke er juridisk grundlag for en varetægtsfængsling, men han er fortsat sigtet, og der efterforskes stadig i sagen. Det oplyser Syd- og Sønderjyllands Politi søndag morgen i en pressemeddelelse. Politiet advarer om, at der fortsat kan være mere af det dødsensfarlige stof i omløb i og omkring Esbjerg. Tidligere på ugen døde en 15-årig dreng fra Haslev efter indtagelse af MDMA.

Referat:
Lørdag morgen blev to nordjyske piger indlagt i Esbjerg efter mistanke om MDMA-forgiftning.